A Bizottság 1017/2001/EK rendelete
(2001. május 17.)
a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről szóló 296/96/EK rendelet módosításáról és az 1259/1999/EK tanácsi rendelet alkalmazása egyes részletes szabályainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre [1] és különösen annak 4. és 5. cikkére,
mivel:
(1) A tagállamok a közös agrárpolitika keretébe tartozó közvetlen támogatási rendszerek közös szabályainak megállapításáról szóló, 1999. május 17-i 1259/1999/EK tanácsi rendelet [2] 3. és 4. cikke alapján történő kifizetések csökkentése vagy törlése révén felszabaduló összegeket az említett rendelet 5. cikkének (2) bekezdésében előírt, a vidékfejlesztés támogatására irányuló bizonyos intézkedésekre fordíthatják. Annak biztosítása érdekében, hogy az ily módon felszabaduló összegeket megfelelően kezeljék és felügyeljék, valamint hogy az EMOGA Garanciarészlege szabályaival összhangban használják fel azokat, elszámolási szabályokat kell meghatározni.
(2) A kiegészítő közösségi támogatás és a Bizottság tájékoztatása tekintetében az 1259/1999/EK tanácsi rendelet részletes alkalmazási szabályairól szóló, 2001. május 17-i 963/2001/EK bizottsági rendelet [3] 1. cikke megállapítja, hogy az 1259/1999/EK rendelet 3. és 4. cikkével összhangban visszatartott összegeket kiegészítő közösségi támogatás kifizetésére kell felhasználni legkésőbb azon pénzügyi évet követő harmadik pénzügyi év végéig, amelynek során azokat visszatartották. A legutóbb a 2785/2000/EK rendelettel [4] módosított 296/96/EK bizottsági rendeletet [5] ezért ennek megfelelően módosítani kell.
(3) Az e rendeletben előírt intézkedések összhangban vannak az Európai Mezőgazdasági Orientációs és Garanciaalap Bizottságának véleményével,
ELFOGADTA EZT A RENDELETET:
1. cikk
A 296/96/EK rendelet a következőképpen módosul:
1. A cím helyébe a következő szöveg lép:
"A Bizottság 1996. február 16-i 296/96/EK rendelete a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről."
2. A 2. cikk a következő (2), (3), (4) és (5) bekezdéssel egészül ki:
"(2) Az 1259/1999/EK rendelet 3. és 4. cikkében említett támogatások kifizetéseiből visszatartott összegeket az egyes kifizető ügynökségek részére megnyitott külön számlán vagy az egyes tagállamok által megnyitott külön egyszámlán kell jóváírni.
A könyvelésnek lehetővé kell tennie a jóváírás eredetének azonosítását a szóban forgó támogatás kedvezményezettje részére történő kifizetéssel kapcsolatban.
(3) A tagállamok az így összegyűlt összegeket egyéb kifizető ügynökségek között újra eloszthatják, szem előtt tartva ezek felhasználását. Ezeket az összegeket a kifizető ügynökség (2) bekezdésben említett számláján vagy értelemszerűen egy olyan külön számlán írják jóvá, amely kizárólag az 1259/1999/EK rendelet 5. cikkének (2) bekezdésében említett kiegészítő közösségi támogatás finanszírozását szolgálja.
(4) Amennyiben a felhasználatlan pénzeszközök nyomán kamat keletkezik, azt hozzáadják az egyes pénzügyi évek végén rendelkezésre álló egyenleghez. Ezt a kamatot a tagállamok az 1259/1999/EK rendelet 5. cikkének (2) bekezdésében említett kiegészítő közösségi támogatás finanszírozására használják fel, vagy e rendelet 6. cikkével összhangban levonják azt az előlegekből.
(5) A kifizető ügynökségeknek könyvelést kell vezetniük az 1259/1999/EK rendelet 5. cikkének (2) bekezdésében előírt intézkedésekkel kapcsolatos kiadásokról, elkülönítve az egyéb vidékfejlesztési kiadások könyvelésétől. A könyvelésben minden egyes kifizetés tekintetében különbséget kell tenni a nemzeti finanszírozás és az 1259/1999/EK rendelet 3. és 4. cikkének alkalmazásából eredő finanszírozás között."
3. A 6. cikk helyébe a következő szöveg lép:
"6. cikk
Az 1259/1999/EK rendelet 3. és 4. cikkével összhangban visszatartott összegeket és ezeknek a 963/2001/EK rendelet 1. cikke értelmében ki nem fizetett esetleges kamatait levonják az érintett pénzügyi év október havi kiadásaira vonatkozó előlegekből."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. május 17-én.